CELEX: 32016L0856
Language: sk
Date: 2016-05-25 00:00:00
Title: Smernica Rady (EÚ) 2016/856 z 25. mája 2016, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o trvanie povinnosti uplatňovať minimálnu štandardnú sadzbu

31.5.2016   
            
            
               SK
            
            
               Úradný vestník Európskej únie
            
            
               L 142/12
            
         SMERNICA RADY (EÚ) 2016/856
   z 25. mája 2016,
   ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o trvanie povinnosti uplatňovať minimálnu štandardnú sadzbu
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 113,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho parlamentu (1),
   so zreteľom na stanovisko Európskeho hospodárskeho a sociálneho výboru (2),
   konajúc v súlade s mimoriadnym legislatívnym postupom,
   keďže:
   
               (1)
            
            
               V článku 97 smernice Rady 2006/112/ES (3) sa stanovuje, že od 1. januára 2011 do 31. decembra 2015 nesmie byť štandardná sadzba dane z pridanej hodnoty (DPH) nižšia ako 15 %.
            
         
               (2)
            
            
               Štandardná sadzba DPH, ktorá je v súčasnosti platná v členských štátoch, spolu s mechanizmom prechodného systému zabezpečuje prijateľné fungovanie uvedeného systému VAT. Vďaka novým pravidlám o mieste poskytovania služieb, ktoré zvýhodňujú zdaňovanie na mieste spotreby, sa ďalej obmedzili možnosti využívať rozdiely v sadzbách DPH prostredníctvom premiestňovania a znížili potenciálne narušenia hospodárskej súťaže.
            
         
               (3)
            
            
               S cieľom zabrániť tomu, aby neprimeraný rozdiel štandardných sadzieb DPH uplatňovaných členskými štátmi malo za následok štrukturálne nevyváženosti v Únii a narušenia hospodárskej súťaže v určitých sektoroch činností, je v oblasti nepriameho zdaňovania bežnou praxou stanoviť minimálne sadzby. Ešte stále je to rozumné urobiť v prípade DPH.
            
         
               (4)
            
            
               Bolo by predčasné stanoviť stálu štandardnú sadzbu DPH alebo zvažovať zmenu minimálnej sadzby VAT, pokiaľ prebiehajú rokovania o črtách definitívneho režimu DPH pre obchod v rámci Únie.
            
         
               (5)
            
            
               Z tohto dôvodu je vhodné zachovať súčasnú minimálnu štandardnú sadzbu vo výške 15 % na obdobie, ktoré bude dostatočne dlhé na to, aby sa zabezpečila právna istota a zároveň umožnilo ďalšie preskúmanie.
            
         
               (6)
            
            
               Zachovanie súčasnej minimálnej štandardnej sadzby nevylučuje ďalšiu revíziu právnych predpisov o DPH pred 31. decembrom 2017 s cieľom zamerať sa na zavedenie definitívneho režimu DPH pre obchod v rámci Únie.
            
         
               (7)
            
            
               S cieľom zaistiť neprerušované uplatňovanie minimálnej štandardnej sadzby ustanovenej smernicou 2006/112/ES, je vhodné uplatňovať túto smernicu od 1. januára 2016.
            
         
               (8)
            
            
               Smernica 2006/112/ES by sa preto mala zodpovedajúcim spôsobom zmeniť,
            
         PRIJALA TÚTO SMERNICU:
   Článok 1
   Článok 97 smernice 2006/112/ES sa nahrádza takto:
   
      „Článok 97
      Od 1. januára 2016 do 31. decembra 2017 nesmie byť štandardná sadzba nižšia ako 15 %.“
   
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. augusta 2016. Bezodkladne o tom informujú Komisiu.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 25. mája 2016
      
         
            Za Radu
         
         
            predseda
         
         J.R.V.A. DIJSSELBLOEM
      
   
   
      (1)  Stanovisko z 12. apríla 2016 (zatiaľ neuverejnené v úradnom vestníku).
   
      (2)  Stanovisko zo 17. februára 2016 (Ú. v. EÚ C 133, 14.4.2016, s. 23).
   
      (3)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).